CELEX ID: 32011R0559
Publication Date: 2011-06-07

Document Text:
KOMISJONI MÄÄRUS (EL) nr 559/2011,
7. juuni 2011,
millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses kaptaani, karbendasiimi, tsüromasiini, etefoni, fenamifossi, metüültiofanaadi, triasulfurooni ja tritikonasooli jääkide piirnormidega teatavates toodetes või nende pinnal
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 (1) taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, eriti selle artikli 14 lõike 1 punkti a ja artikli 49 lõiget 2,
ning arvestades järgmist:
(1)
Kaptaani, karbendasiimi, tsüromasiini, etefoni, fenamifossi, metüültiofanaadi, triasulfurooni ja tritikonasooli jääkide piirnormid on sätestatud määruse (EÜ) nr 396/2005 II lisas ja III lisa B osas.
(2)
Komisjonile teatati, et load kaptaani kasutamiseks selleri, spinati ja peterselli puhul on tühistatud ning seega saaks määruse (EÜ) nr 396/2005 artikli 17 kohaselt vastavaid jääkide piirnorme vähendada ilma Euroopa Toiduohutusameti (edaspidi „amet”) arvamust taotlemata.
(3)
Tsüromasiini osas näitas ameti arvamus, (2) et jääkide piirnorm salati puhul võib tarbijakaitse seisukohast probleeme tekitada. Amet soovitas kõnealust piirnormi vähendada. Sama probleem on eskariooli puhul.
(4)
Lõuna-Aafrika ja Saksamaa esitatud uute andmete põhjal täpsustas amet oma varasemat hinnangut tarbijate kokkupuute kohta karbendasiimi (3) ja metüültiofanaadiga (4). Amet leidis, et karbendasiimi jääkide piirnorme on vaja vähendada greipide, apelsinide ja tomatite puhul ning et metüültiofanaadi jääkide piirnorme on vaja vähendada tomatite puhul.
(5)
Etefoni, (5) fenamifossi, (6) triasulfurooni (7) ja tritikonasooli (8) kohta esitas amet määruse (EÜ) nr 396/2005 artikli 12 lõike 2 kohaselt põhjendatud arvamuse kehtivate jääkide piirnormide kohta. Amet leidis, et triasulfurooni jääkide piirnorme on vaja vähendada odra, kaera, rukki ja nisu puhul ning et fenamifossi jääkide piirnorme on vaja vähendada tomatite, baklažaanide, piparde, arbuuside, kabatšokkide, rooskapsaste, banaanide, maapähklite ja õliseemnete puhul ning suurendada viinamarjade puhul. Trikonasooli osas leidis amet, et jääkide piirnorme ei ole põhjust muuta. Nende nelja aine puhul on asjakohane paigutada uusi tooteid käsitlevad jääkide piirnormid ajutiselt määruse (EÜ) nr 396/2005 III lisa B osast ümber selle määruse II lisasse.
(6)
Toiduohutusameti põhjendatud arvamuse põhjal ja võttes arvesse asjakohaseid tegureid on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.
(7)
Uute piirnormide suhtes on konsulteeritud Maailma Kaubandusorganisatsiooni vahendusel liidu kaubanduspartneritega ja nende märkuseid kõnealuste normide kohta on arvesse võetud.
(8)
Muudetud piirnormide kohaldama hakkamisele peaks eelnema piisav ajavahemik, mille jooksul liikmesriigid ja huvitatud isikud jõuaksid piirnormide muutmisest tulenevate uute nõuete täitmiseks valmistuda.
(9)
Seetõttu tuleks määruse (EÜ) nr 396/2005 II lisa ning III lisa B osa vastavalt muuta.
(10)
Et võimaldada toodete tavapärast turustamist, töötlemist ja tarbimist, tuleks käesoleva määrusega ette näha üleminekukord toodete suhtes, mida on enne piirnormide muutmist seaduslikult toodetud ning mille kohta on olemas teave, et tarbijakaitse kõrge tase on tagatud.
(11)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ei ole vastuväiteid esitanud,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 396/2005 II ja III lisa muudetakse järgmiselt:
(1)
II lisa muudetakse vastavalt käesoleva määruse lisale.
(2)
III lisa B osas jäetakse välja etefoni, fenamifossi, triasulfurooni ja tritikonasooli käsitlevad veerud.
Artikkel 2
Alljärgnevas loetelus sätestatud toimeainete ja toodete osas jätkatakse määruse (EÜ) nr 396/2005 kohaldamist kujul, nagu kõnealuses määruses oli sätestatud enne selle muutmist käesoleva määrusega, nende toodete puhul, mis on toodetud seaduslikult enne 1. jaanuarist 2012:
a)
kaptaan: seller, spinat ja petersell;
b)
karbendasiim ja metüültiofanaat: külmutatud, konserveeritud, säilitatud või töödeldud tooted greibist, apelsinist ja tomatist;
c)
fenamifoss: viliköögiviljad, banaanid, õliseemned ja rooskapsas.
Artikkel 3
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Seda kohaldatakse alates 1. jaanuarist 2012.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 7. juuni 2011

EuroVoc Classification:
Level 1: 100155
100147
100144
100156
Level 2: 100244
100174
100249
100195
100250
Level 3: 138
5769
343
2014
2734
All Concepts: 2734
2836
2985
6103
7126